རྣམས་ཐམས་ཅད་ཡོང་མི་མངོན།།ཚོགས་ཆེན་དང་ནི་བདེ་གཤེགས་ལམ་བཞུད་ཚེ།།གང་དུ་སྟོབས་བཅུ་ཡི་ནི་ཞབས་འཇོག་པར།།ས་ལས་པད་མ་དག་ནི་སྟོང་ཕྲག་བརྒྱ།།འདབ་མ་བྱེ་བ་སྟོང་ལྡན་གཙང་མ་བྱུང་།།འདྲེན་པ་གྲོང་ཁྱེར་མཆོག་ཏུ་གཤེགས་པའི་ཚེ།།དེ་ན་ཉལ་ཉིལ་མི་གཙང་མེད་པར་གྱུར།།གྲོང་ཁྱེར་ཐམས་ཅད་དྲི་མཆོག་བདུག་པ་ཡི།།སྤོས་ངད་ཡིད་དུ་འོང་བ་ཀུན་ནས་ལྡང་།།གྲོང་དང་སྲང་རྣམས་ཡོངས་སུ་དག་གྱུར་ཏེ།།རྡོ་དང་གསེག་མ་མེད་ཅིང་སྤོས་ཆུས་བཏབ།།སྟོབས་བཅུ་ལྡན་པའི་བསོད་ནམས་དེ་འདྲ་སྟེ།།རྣམ་པ་སྣ་ཚོགས་མེ་ཏོག་སིལ་མ་བཀྲམ།།གནོད་སྦྱིན་བརྒྱ་སྟོང་གཏུམ་པོར་སེམས་པ་དག།སངས་རྒྱས་མི་དབང་གསེར་འདྲ་མཐོང་ནས་ནི།།འདྲེན་ལ་དགའ་བ་རྒྱ་ཆེ་རབ་བསྐྱེད་ནས།།སངས་རྒྱས་ཆོས་དང་དགེ་འདུན་སྐྱབས་སུ་འགྲོ།།ལྷ་རྣམས་བྱེ་བ་དང་ནི་བརྒྱ་ཕྲག་སྟོང་།།མི་དབང་ལྟ་བར་འོངས་པ་དེ་དག་ཀུན།།བདེ་བར་གཤེགས་ལ་མེ་ཏོག་ཆར་ཕབ་སྟེ།།མེ་ཏོག་གཏོར་ནས་ནམ་མཁའི་དཀྱིལ་ན་འདུག།རྒྱལ་ལ་མི་ཡིས་མེ་ཏོག་གང་གཏོར་བ།།ནམ་མཁའི་ངོས་ལ་མེ་ཏོག་གདུགས་སུ་གྱུར།།ལྷ་རྣམས་ཀྱིས་ནི་མེ་ཏོག་གཏོར་བ་ཡང་།།ས་སྟེང་ལྷ་ཡི་མེ་ཏོག་བཀྲམ་པར་གྱུར།།ལྷ་དང་མི་དང་གྲུལ་བུམ་སྲིན་པོ་རྣམས།།དེ་མཐོང་ནས་ནི་ནམ་ཡང་ངོམས་མི་མྱོང་།།མགོན་པོ་སྟོབས་བཅུ་ལྡན་པ་མཐོང་ནས་ཀྱང་།།རབ་ཏུ་དགའ་ཞིང་སེམས་བདེ་རངས་པར་གྱུར།།ནམ་ཚེ་སྐྱེས་བུ་མཆོག་གི་སྐུ་མཐོང་ནས།།སེམས་ཅན་ཐམས་ཅད་དགའ་མགུ་རངས་གྱུར་པས།།ལྷ་ཡི་མེ་ཏོག་ལ་ཡང་ཡིད་མི་སེམས།།དེ་དག་ལ་ནི་ངོ་མཚར་འཛིན་པ་མེད།།སྟོབས་བཅུའི་གཡས་ཕྱོགས་ན་ནི་ཚངས་པ་སྟེ།།དེ་བཞིན་གཡོན་ན་བརྒྱ་བྱིན་ལྷ་ཡི་རྒྱལ།།ནམ་མཁའི་དཀྱིལ་ན་ལྷ་མང་བྱེ་འཁོད་དེ།།སྐྱེས་བུ་མཆོག་ལ་ཤིན་ཏུ་གུས་པ་སྐྱེད།།ལྷ་དང་ལྷ་མིན་དག་གིས་རྒྱལ་བར་བསྐོར།།ལྷ་དང་མི་ཡི་དཔལ་གཟི་ཀུན་ཕྲོགས་ནས།།ཞབས་མཐིལ་ས་ལ་རི་མོ་འབྱིན་བཞིན་དུ།།གྲོང་ཁྱེར་དུ་ནི་བཅོམ་ལྡན་སྤྱན་དྲངས་གཤེགས།།སྐུ་ལུས་དཔེ་བྱད་བཟང་པོས་བརྒྱན་པ་ནི།།ནམ་མཁའ་སྐར་མ་དག་གིས་གང་བ་